Carsten Matheson

Carsten Stalius Matheson (født 18. mars 1897 i Orkdal, død 17. september 1963) var en norsk sportsjournalist og offiser. Han var redaktør i Sportsmanden i perioden 1921–1940 og 1945–1957. Han var i 1921 en av stifterne av Sportsjournalistenes klubb.

Matheson hadde flere lederverv i norsk idrett og representerte Ski- og Fotballklubben Trygg og Oslo Skøiteklub. Han ble i 1920 valgt som styremedlem i Norges Bandyforbunds første styre. Fra 1922 til 1924 var han styremedlem i Norges Fotballforbund. I 1939–1940 var han sekretær i Norges Skøyteforbund. Han dømte NM-finalen i bandy i 1925.

Matheson var utdannet ved krigsskolen. Under felttoget i Norge i 1940 var han kaptein og sjef for første bataljon i Akershus infanteriregiment nr. 4 (Bn I/IR 4). Hans bataljon, Bataljon Matheson, kjempet på Ringerike og i Gausdal. Senere i krigen deltok han i den norske idrettsledelsen i Sverige og England. Etter krigen ble han stabssjef i Tysklandskommandoen. Han ble i 1948 oberstløytnant og var i perioden 1948 til 1957 nestkommanderende i Akershus regiment. Matheson ble pensjonert fra hæren i 1962. Han ble dekorert med St. Olavsmedaljen med ekegren.

Referanser 

Norske sportsjournalister
Norske idrettsledere
Fotballspillere for SFK Trygg
Norske bandyspillere
Norske bandydommere
Felttoget i Norge under andre verdenskrig
Norske oberstløytnanter
St. Olavsmedaljen med ekegren
Personer fra Orkdal kommune